Il-ħatra ta' Wenzu Mintoff bħala Imħallef nisslet ħafna kritika. Essenzjalment il-kritika kienet dwar żewġ affarijiet. L-ewwel tip ta' kritika kienet dwar il-fatt li Wenzu Mintoff kien attiv għal żmien twil fil-politika. Mhux biss, imma li għal dan l-aħħar kien ukoll attiv fil-ġurnaliżmu fejn uża ħafna l-pinna fi kritika politika. Jiena naħseb li jiena ħafna iktar komdu ma min hu ċar fil-kritika tiegħu milli ma min ma jgħid xejn, imbagħad meta jiftaħ ħalqu tista' tinduna li hu ferm agħar. It-tieni kritika fil-konfront tal-ħatra ta' Wenzu Mintoff hi dwar jekk għandux l-esperjenza meħtieġa. Hu fatt li biex avukat jinħatar Imħallef irid ikun ilu ta' l-inqas tnax-il sena jipprattika ta' avukat. Il-Kostituzzjoni fl-artiklu 96 tgħid li l-Imħallef li jinħatar irid ikun ilu mhux inqas minn tnax-il sena jeżerċita l-professjoni ta' avukat. Hemm opinjonijiet differenti dwar din xi tfisser. Dawk li qed jikkritikaw il-ħatra qed jgħidu li l-professjoni ta' avukat tiġi eżerċitata fil-Qrati u li għaldaqstant avukat li ma jipprattikax il-Qorti ma jissodisfax dan il-kriterju tal-artiklu 96 tal-Kostituzzjoni. Din kienet ukoll il-linja li ħadet il-Kummissjoni għall-Amministrazzjoni tal-Ġustizzja meta ma qablitx mal-ħatra tal-Avukat Andre' Camilleri bħala Imħallef xi snin ilu. M'hemm xejn x'iżomm lil dawk li qed jikkritikaw il-ħatra ta' Wenzu Mintoff u li jidrilhom li m'għandux biżżejjed prattika quddiem il-Qrati mill-jikkontestaw il-validita' tal-ħatra tegħu. Jiena naħseb li flok id-dikjarazzjonijiet diversi li saru dwar bojkott tal-ewwel seduta jew ta' avukati li mhux lesti li jindirizzawħ bħala Sur Imħallef jew min mhux lest li jkollu kawża quddiemu jkun ħafna aħjar li min jidhirlu li Wenzu Mintoff mhux kwalifikat jikkontesta l-validita' tal-ħatra tiegħu. Dan hu l-uniku mod serju kif isiru l-affarijiet. Għax jekk mhux kwalifikat il-ħatra tiegħu hi abbużiva, imma jekk hu kwalifikat hu fl-interess ta' kulħadd, u l-iktar fl-interess tal-ġustizzja f'pajjiżna, li jkun hemm ftit iktar attenzjoni dwar dak li qed jingħad. Ikun allura fil-fehma tiegħi għaqli li min jemmen li Wenzu Mintoff mhux kwalifikat għall-ħatra ta' Imħallef jikkontesta d-deċiżjoni tal-Gvern li jaħtru u dan billi jiftaħ kawża f'dan is-sens. Nifhem li trid il-kuraġġ biex tagħmel dan. Kwalita li mhiex komuni ħafna. Imma għas-serjeta' hi l-unika triq.